Ministrul de externe lituanian Gabrielius Landsbergis a criticat luni Ungaria pentru blocarea deciziilor Uniunii Europene pe probleme de afaceri externe, inclusiv ajutorul militar pentru Ucraina, şi a spus că blocul comunitar trebuie să găsească o modalitate de a ocoli vetoul Budapestei, relatează Reuters.
Declaraţiile critice ale lui Landsbergis par să reflecte nemulţumirea în creştere în UE faţă de Ungaria, notează Reuters. Estonia şi Italia şi-au exprimat, de asemenea, nemulţumirea faţă de tactica Budapestei de blocare a deciziilor UE.
"Cred că trebuie să fim transparenţi cu privire la poziţia actuală a Ungariei", le-a declarat Landsbergis jurnaliştilor la sosirea la o reuniune a miniştrilor de externe ai UE la Bruxelles.
"Aproape toate discuţiile noastre, precum şi soluţiile necesare şi deciziile UE sunt blocate doar de o singură ţară. Prin urmare, trebuie să începem să vedem acest lucru ca o abordare sistematică a oricăror eforturi ale (UE) de a avea un rol semnificativ în afacerile externe", a declarat şeful diplomaţiei lituaniene.
Deciziile UE privind politica externă necesită aprobarea unanimă a tuturor celor 27 de state membre.
Ministrul de externe ungar Peter Szijjarto nu a dorit să facă declaraţii înainte de reuniunea de luni de la Bruxelles. Ungaria nu acordă ajutoare militare Ucrainei şi susţine că politica UE de a livra arme Kievului este greşită şi va prelungi războiul.
Landsbergis a declarat că Ungaria blochează deciziile privind ajutorul militar al UE pentru Ucraina, începerea discuţiilor de aderare la UE pentru Kiev, şi cele cu privire la Georgia şi Armenia. Diplomaţii afirmă că poziţia Ungariei este adesea în linie cu interesele politicii externe ale Rusiei.
"Am analizat acest lucru şi se pare că aproximativ 41% dintre rezoluţiile (UE) privind Ucraina au fost blocate de Ungaria", a mai spus el.
"S-a mers foarte, foarte departe", a adăugat Landsbergis. "Trebuie să găsim o modalitate să rezolvăm acest lucru ca o comunitate", a mai spus ministrul lituanian.
La rândul său, ministrul de externe eston Margus Tsahkna a declarat că, "de fiecare data când venim aici, trebuie să convingem Ungaria să nu blocheze iniţiative foarte importante".
Diplomaţi afirmă că Budapesta blochează o serie de măsuri legate de Facilitatea Europeană pentru Pace (EPF), un fond folosit de UE prin care blocul comunitar a furnizat miliarde de euro ajutor militar acordat Ucrainei.
"Este crucial acum pentru Ucraina şi, de asemenea, pentru Europa, să folosească aceste fonduri EPF", a mai spus Tsahkna.
"Suntem împotriva blocării. Vrem să mergem mai departe", a afirmat şi ministrul de externe italian Antonio Tajani.